VENDIM

Nr. 89, datë 24.4.2025
MBI FILLIMIN E PROCEDURËS PËR HEQJEN E LICENCËS NR. 309, SERIA T15/T20 NË VEPRIMTARINË E TREGTIMIT TË ENERGJISË ELEKTRIKE, DHËNË SHOQËRISË “ENERGY SUPPLY – AL” SHPK
Në mbështetje të neneve 16 dhe 42, pika 1, germa “ç”, të ligjit nr. 43/2015, “Për sektorin e energjisë elektrike”, të ndryshuar; të neneve 5, germa “ç”, 6 dhe 7, të “Rregullores për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të Entit Rregullator të Energjisë (ERE) nr. 58, datë 18.4.2017; të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; si dhe të pikës 5.1, germa “ç”, të “Kushteve të licencës së tregtimit të energjisë elektrike”; Bordi i ERE-s, në mbledhjen e tij të datës 24.4.2025, pasi shqyrtoi relacionin me nr. 1246/3 prot., datë 14.4.2025, të përgatitur nga Grupi i Punës, “Mbi fillimin e procedurës për heqjen e licencave të subjekteve debitore ndaj ERE-s për pagesat e rregullimit të vitit 2024”,

konstatoi se: 

- Shoqëria “Energy Supply – AL” sh.p.k. është mbajtëse e licencës nr. 309, seria T15/T20, në veprimtarinë e tregtimit të energjisë elektrike, dhënë me vendimin e Bordit të ERE-s nr. 6, datë 2.2.2011, rinovuar me vendimin nr. 122, datë 14.10.2015 dhe nr. 13, datë 20.1.2021.

- Me vendimin e Bordit nr. 83, datë 2.5.2024, ERE ka përcaktuar pagesat e rregullimit për vitin 2024 për të licencuarit në sektorin e energjisë elektrike dhe të gazit natyror.
- Vendimi i Bordit të ERE-s nr. 83/2024 është publikuar në Fletoren Zyrtare nr. 86, datë 21.5.2024. Përveç botimit në Fletoren Zyrtare, i licencuari është njoftuar për këtë vendim, edhe nëpërmjet shkresës së ERE-s nr. 1154 prot., datë 23.5.2024. 

- Nga verifikimi administrativ rezulton se shoqëria “Energy Supply – AL” sh.p.k. nuk ka kryer pagesën e detyrimit rregullator për vitin 2024.

- Me urdhrin e kryetarit nr. 47, datë 4.3.2025, është ngritur grupi i punës për zhvillimin e hetimit administrativ dhe marrjen e masave administrative ndaj të licencuarve debitorë për pagesat e rregullimit të vitit 2024 të pashlyera ndaj ERE-s.

- Me shkresën nr. 1337 prot., datë 13.3.2025, shoqëria është njoftuar për çeljen e hetimit administrativ, duke i lënë afat 5 (pesë) ditë nga marrja e njoftimit për të paraqitur shpjegime dhe dokumentacion mbi statusin e shlyerjes së detyrimit ndaj ERE-s për vitin 2024. Kjo shkresë është kthyer mbrapsht nga shërbimi postar me shënimin “I panjohur”, por është përcjellë gjithashtu me email më datë 17.3.2025.

- Subjekti “Energy Supply – AL” sh.p.k. nuk ka paraqitur shpjegime, nuk ka kryer pagesën e detyrimit, si dhe nuk ka kundërshtuar vendimin e Bordit të ERE-s nr. 83/2024.

1. Vlerësimi i shkeljes dhe parashikimet ligjore:
-  Mosshlyerja e pagesës së rregullimit për vitin 2024 përbën shkelje të dispozitave të neneve 42, germa “ç” dhe 107, të ligjit nr. 43/2015, “Për sektorin e energjisë elektrike”, të ndryshuar, i cili parashikon se: “ERE heq një licencë kur i licencuari nuk kryen pagesat e rregullimit, të vendosura nga ERE, siç përcaktohet nga neni 17 i këtij ligji; si dhe për moskryerjen e pagesës rregullatore nga ana e të licencuarit brenda afatit të përcaktuar, ERE ndëshkon me gjobë deri në 3 për qind të të ardhurave të vitit paraardhës të të licencuarit, si dhe ka të drejtë të aplikojë një kamatëvonesë mbi vlerën e pagesës rregullatore, në masën e 0.2 % të xhiros ditore për çdo ditë vonesë në pagesën e saj.”.
- Në rastet kur subjektet nuk kanë zhvilluar aktivitet dhe nuk kanë të ardhura për vitin paraardhës, në zbatim të rregullores për miratimin e pagesave të rregullimit, aplikohet një tarifë fikse dhe për këto raste nuk mund të kalkulohet masa e gjobës.

2. Përputhshmëria me rregulloren për heqjen e licencës:
- Në përputhje me nenet 5 dhe 6, të “Rregullores për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të ERE-s nr. 58, datë 18.4.2017, subjekti që i nënshtrohet procedurës për heqjen e licencës mbetet përgjegjës për shlyerjen e detyrimeve të pashlyera ndaj ERE-s.

- Sipas nenit 7 të kësaj rregulloreje, subjekti i licencuar ka të drejtë të japë përgjigje me shkrim brenda 30 ditëve nga marrja dijeni për fillimin e procedurës për heqjen e licencës.

3. Masat e mëtejshme dhe dispozita mbështetëse:
- Në zbatim të parashikimeve të ligjit nr. 43/2015 dhe të “Rregullores për procedurat e heqjes së licencave”, vlerësohet se, për të garantuar trajtim të barabartë për të gjitha subjektet që kanë kryer shkelje të njëjtë (mosshlyerje të pagesës së rregullimit), ndaj shoqërisë “Energy Supply – AL” sh.p.k. duhet të vijohen procedurat për heqjen e licencës.

- Në çdo rast, edhe pas fillimit të procedurës së heqjes së licencës, subjekti nuk çlirohet nga detyrimi për të shlyer pagesën e rregullimit ndaj ERE-s.

Për gjithë sa më sipër, Bordi i ERE-s
VENDOSI:

1. Fillimin e procedurës për heqjen e licencës nr. 309, seria T15/T20, për veprimtarinë e tregtimit të energjisë elektrike, dhënë shoqërisë “Energy Supply – AL” sh.p.k., me vendimin e Bordit të ERE-s nr. 6, datë 2.2.2011, rinovuar me vendimin nr. 122, datë 14.10.2015 dhe nr. 13, datë 20.1.2021.
2. I licencuari ka të drejtë për t’u përgjigjur me shkrim brenda 30 ditëve nga data e marrjes së njoftimit për fillimin e procedurave për heqjen e licencës.

3. Grupi i Punës të njoftojë shoqërinë “Energy Supply – AL” sh.p.k., “OST” sh.a., “FTL” sh.a. dhe “ALPEX” sh.a. për vendimin e Bordit të ERE-s.
Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.
KRYETAR

Petrit Ahmeti

